Nematerijalna kulturna baština u Bosni i Hercegovini
Nematerijalna kulturna baština u Bosni i Hercegovini, zaključno sa 2021. godinom, sastoji se od četiri dobra koja su upisani na UNESCO-ovu Reprezentativnu listu nematerijalne kulturne baštine čovječanstva. Ukupno su upisana 584 elementa iz 131. države. UNESCO (eng.: United Nations Educational, Scientific and Cultural Organization; bos.: Organizacija Ujedinjenih naroda za obrazovanje, nauku i kulturu osnovana je 16. novembra 1945. godine. Bosna i Hercegovina je članica UNESCO-a od 12. jula 1993. Pojam „kulturna baština” znatno je promijenio sadržaj prvih desetljeća XXI vijeka, djelimično zahvaljujući instrumentima koje je razvio UNESCO. Kulturna baština ne završava se na spomenicima i zbirkama predmeta. Ona sada uključuje tradicije ili žive izraze naslijeđene od predhodnih generacija i biće prenijete na buduće, kao što su: usmene tradicije, izvedbene umjetnosti, društvene prakse, rituali, svečani događaji, znanja i prakse u vezi s prirodom ili znanje i vještine za proizvodnju tradicionalnih zanata. Nematerijalna kulturna baština važan je faktor u održavanju kulturne raznolikosti, bez obzira na rastuću globalizaciju. Razumijevanje nematerijalne kulturne baštine različitih zajednica pomaže u međukulturalnom dijalogu i potiče međusobno poštivanje drugih načina života.